Maritimong Daang Seda

Ang Maritimong Daang Seda o Maritimong Rutang Seda ay ang pandagat na bahagi ng makasaysayang Daang Seda na nag-ugnay sa Timog-silangang Asya, Silangang Asya, subkontinenteng Indiyo, tangway ng Arabia, silangang Aprika, at Europa. Nagsimula ito noong ika-2 siglo BK at lumaganap hanggang ika-15 siglo PK. Pangunahing itinatag at ipinatakbo ang Maritimong Daang Seda ng mga Austronesyong mandaragat sa Timog-silangang Asya na nagpatakbo ng mga malalaking barkong pangkalakal na naglayag nang malayuan sa karagatan (tulad ng daong). Ginamit din ang ruta ng mga dhow ng mga Tamil na mangangalakal sa Timog Asya, at ang mga Persa at Arabeng mangangalakal sa Dagat Arabe at higit pa.  Nang maglaon, sinimulan din ng Tsina ang paggawa ng sarili nilang mga barkong pangkalakal (chuan) at sinundan ang mga ruta, mula ika-10 hanggang ika-15 siglo PK.

Sinundan ng daan ang hakbang ng mga mas lumang daang-dagat sa Timog-silangang Asya, pati na rin ang mga pang-espesyang daang-dagat ng Timog-silangang Asya, Sri Lanka, Indiya, at ang Karagatang Indiyo, at nagkataong tumapat sa mga sinaunang daang pangkalakalan sa dagat sa kasalukuyang panahon.

Isang modernong pangalan ang katawagang "Maritimong Daang Seda". Walang tiyak na pangalan ang sinaunang rutang pandagat sa Timog-silangang Asya at Karagatang Indiyo para sa karamihan ng napakahabang kasaysayan nito. Sa kabila ng pangalan nito sa modernong panahon, samu't sari ang mga kinalakal sa malawak na sakop ng Maritimong Daang Seda, hindi lang seda o mga Asyanong luwas. Kabilang sa mga kalakal ang mga seramika, salamin, kuwintas, hiyas, garing, mabangong kahoy, metal (mga materyales at produkto), tela, pagkain (kabilang ang mga butil, alak, at espesya), aromatiko, at hayop, at iba pa. Nagkaiba ang mga produkto na dinala ng mga barkong pangkalakal sa bawat rehiyon at daungan.

Arkeolohiya
Kabilang sa ebidensiya ng Maritimong Daang Seda sa arkeolohiya ang marami-raming nalubog na barko na nabawi sa may ruta. Kasali na rito ang Arabeng pagkawasak sa Belitung ng dhow na pinetsahan noong s. 826, ang pagkawasak ng Intan noong ika-10 siglo, at ang pagkawasak sa Cirebon ng isang Kanluraning-Austronesyong sasakyang-dagat na pinetsahan noong dakong huli ng ika-10 siglo, na pawang nabawi mula sa Dagat Java.

 Mga sanggunian 

Kategorya:Ruta ng kalakalan
Kategorya:Mga artikulong naglalaman ng teksto sa wikang Tsino